Deniz Serinci

Deniz Berxwedan Serinci (født 3. august 1985 i Esbjerg) er en dansk journalist, forfatter, foredragsholder og debattør med dansk-kurdisk baggrund. Han er redaktør på den dansk-kurdiske netavis Jiyan.dk og har skrevet en række bøger om kurdiske, tyrkiske og mellemøstlige forhold. Han er jævnligt blevet anvendt som ekspertkilde i de danske medier om Mellemøsten og islamrelaterede emner.

Baggrund 

Deniz Serincis forældre var kurdere, som kom til Danmark fra Tyrkiet i 1969. Han er født og opvokset i Esbjerg. Fra 2006 - 2009 studerede han ved Aarhus Universitet, hvor han tog en bachelorgrad i historie. Under studietiden boede han på Hejredalskollegiet i Gellerup og arbejdede samtidig som gadeplansmedarbejder i det kriminalitetsforebyggende Unge4unge-projekt, som han en tid var administrativ leder for. I 2013 blev han kandidat i journalistik (cand.public.) fra Syddansk Universitet i Odense. Han skrev speciale om de danske mediers dækning af muslimske kvinder. Her undersøgte han systematisk italesættelsen i ca. 1600 artikler i en række danske dagblade i perioden 1999-2013. I 2014 - 15 tog han en efteruddannelse som seniorleder i anti-radikalisering. Han har siden især arbejdet som freelancejournalist for en række medier, bl.a. Politiken, Jyllands-Posten, Weekendavisen, dagbladet Information, Kristeligt Dagblad, Ekstra Bladet, Radio24Syv og Point of View International.

Stifter og redaktør for Jiyan.dk 

Serinci stiftede i 2010 netavisen Jiyan.dk, der er det første dansk-kurdiske medie. Han har siden været redaktør for det dansksprogede netmedie, der er blevet en populær nyhedskilde blandt målgruppen. Jiyan.dk skriver dels om dansk-kurdere i Danmark, dels om kurdiske forhold i udlandet og lægger vægt på at følge danske journalistiske traditioner for kritik og uafhængighed af alle parter.

Forfatterskab 

Serinci har skrevet flere bøger om mellemøstlige og kurdiske forhold: 
 "Terrorens kalifat – et indblik i Islamisk Stat (IS)" (Bogforlaget Frydenlund, 2015) beskriver Islamisk Stat opståen og udvikling og verdenssamfundets, bl.a. Danmarks, indsats mod den militante organisation. 
 "Slave hos Islamisk Stat" (Gyldendal, 2017) fortæller den 27-årige irakiske ezidikvinde Ghaliyas historie, da hun og hendes søster tages til fange af krigere fra Islamisk Stat, indtil det lykkes dem at flygte. 
 "Kurdistan" (Forlaget Mellemgaard, 2018) er en populærhistorisk fremstilling af Kurdistans historie. 
 "Tyrkiet 1923-2018 – fra Atatürk til Erdogan" (Frydenlund, 2. udgave 2018) beskriver Tyrkiets historie siden den tyrkiske republiks grundlæggelse i 1923.
 "Fængslet - i Erdogans Tyrkiet" (Forlaget Kontrovers, 2018) om kupforsøget i Tyrkiet i 2016 og dets følger.
 "Med nye øjne" (Mellemgaard, 2019), skrevet sammen med Ahmed Akkari, handler om at forstå islam på en moderne og demokratisk måde.

Serinci har desuden bidraget til antologierne "Kampen om Mellemøstens fremtid", udgivet af Ræson i 2016, og "Mellemøsten Nu", udgivet sammesteds i 2019.

Foredragsholder og debattør 

Serinci ernærer sig bl.a. som en flittig foredragsholder. I november 2016 havde han holdt ca. 400 foredrag over hele landet. I 2019 skrev fagbladet Journalisten, at han holdt et par foredrag om ugen. Foredragene omhandler bl.a. emner som "Kurderne i Tyrkiet, Iran, Irak og Syrien", "Muslimer i danske medier", Islamisk Stat og radikalisering i Danmark, social kontrol blandt nydanskere og det armenske folkemord.

Som debattør i de danske medier har han adresseret nogle af de samme emner som eksempelvis de danske avisers behandling af muslimske kvinder, de vestlige landes angivelige svigt i Mellemøsten efter Islamisk Stats sammenbrud og opfordring til et effektivt stop for tvangsægteskaber.

Kilder 

Faglitterære forfattere fra Danmark
Debattører fra Danmark
Journalister fra Danmark
Foredragsholdere fra Danmark
Danskere i 2000-tallet